
Szilárd tüzelésű kazán felügyeleti rendszerének alapjai

A dolgozat célja egy számítógépes modell kidolgozása, amely szilárd tüzelőanyaggal üzemelő, háztartásokban használt kazánok optimális működését biztosító felügyeleti rendszer alapjául szolgálhat.
A lakossági szféra által kibocsátott fűtési égéstermékek ellenőrzése nem megoldott, viszont a fűtési rendszerhez használt hőtermelő oldalon lévő szabályozási rendszer optimalizálása elengedhetetlen a lehető legjobb hatásfok eléréséhez, és a környezetet károsító anyagok kibocsátásának minimalizálására. Magyarországon döntő többségben használt földgáz tüzelőanyag felhasználású kazánok szabályozása már automatikusan működtethető, távfelügyelete és égőszabályozása megoldott, de a lakosság növekvő része cseréli a földgáztüzelésű kazánokat szilárd tüzelőanyag felhasználású kazánokra. A szilárd tüzelőanyaggal üzemelő kazánok szabályozása, optimalizálása elengedhetetlen a környezetvédelmi és energiagazdálkodási szempontból a minél jobb hatásfok eléréséért. A dolgozat ennek kérdésével foglalkozik.
Épületek, lakások fűtési rendszerének modernizációja mára rengeteg lehetőséget kínál a lakos számára. A fűtési rendszer lehető leggazdaságosabb üzemeltetésének taglalása után bemutatásra kerül az, hogy a szilárd tüzelőanyag felhasználású kazán hőtermelő egységként való alkalmazása mennyivel bonyolultabb, mint a földgáz tüzelésű kazáné.
Egy lakossági szilárd tüzelőanyag felhasználású kazánon végzett minimális paraméterek mérését követően (ami a füstgáz hőmérséklete és a füstgáz oxigén tartalma), a kazán működésének megismerése és a felhasznált tüzelőanyag tüzeléstechnikai paramétereinek összevetése után, a mért értékekből egy megalkotott tudományos számítási modell alkalmazásával, bizonyos számolt értékeket adathalmazba rendezve, gyakorlati összefüggéseket lehet kapni a tüzelés minőségéről. Az elkészített adathalmazokat alapul véve megalkotható a számítógépes modell, ami utasítások ad a tüzelés minőségének javítására, és segítségével felügyeleti rendszer megalkotása lehetséges a szilárd tüzelőanyag felhasználású kazánokra.



